Diari Oficial de la Generalitat Valenciana


Sumari del DOGV 4257, del 27-05-2002 (2002/5300)

ORDE de 6 de maig de 2002, de la Conselleria de Sanitat, per la qual establix les condicions i els requisits tècnics d'instal·lació i funcionament de les consultes i clíniques dentals.
----------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2002/05/06/(2)/dof/vci/html**

### Dades del document

Número de DOGV
:   4257

Data del DOGV
:   27-05-2002

Secció del DOGV
:   I. DISPOSICIONS GENERALS

Número del document
:   2002/5300


Data del document
:   06-05-2002

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * reglamentació tècnica
    * control sanitari
    * legislació
    * centre mèdic
    * odontologia
    * establiment hospitalari

ORDE de 6 de maig de 2002, de la Conselleria de Sanitat, per la qual establix les condicions i els requisits tècnics d'instal·lació i funcionament de les consultes i clíniques dentals. [2002/Q5300]
  
A la Comunitat Valenciana, l'autorització de centres, servicis i establiments sanitaris està regulada pel Decret 27/1987, de 30 de març, del Consell de la Generalitat Valenciana, l'Orde de 10 d'abril de 1989, de la Conselleria de Sanitat i Consum, que regula el procediment d'autorització dels centres, servicis i establiments sanitaris, l'Orde de 16 de maig de 2001, de la Conselleria de Sanitat, que establix els requisits i les condicions bàsiques d'autorització i funcionament per a consultes de professionals sanitaris, i l'Orde de 22 d'abril de 1998, de la Conselleria de Sanitat, que regula el Registre Oficial dels Centres, Servicis i Establiments Sanitaris de la Comunitat Valenciana. Com a conseqüència de la gran diversitat de centres assistencials que estan sol·licitant autoritzacions en estos últims anys i atés que les clíniques o consultes dentals tenen unes característiques pròpies que les diferencien dels altres centres, es fa necessari adoptar un conjunt de requisits d'instal·lació i funcionament, mínims i indispensables, que garantisquen una atenció sanitària adequada als usuaris i permeten a l'administració l'exercici del deure de protegir la salut dels ciutadans.
  
El Reial Decret 1.594/1994, de 15 de juliol, que regula la professió d'odontòlegs, protètics i higienistes dentals, regula la professió sanitària odontològica i establix els requisits tècnics i funcionals que han de tindre les consultes dentals i, al mateix temps, establix, en la disposició final primera, que les comunitats autònomes, en l'àmbit de les seues competències, podran determinar i concretar els requisits mínims.
  
Fent ús de l'article 10, apartat u, i de l'autorització concedida per la disposició final primera del Decret 27/1987, d'acord amb el Consell Jurídic Consultiu de la Comunitat Valenciana, segons que establixen els articles 2.5 de la Llei 10/1994, de 19 de desembre, de creació d'este òrgan, i 73 de la seua reglamentació, aprovat pel Decret 138/1996, de 16 de juliol,
  
ORDENE
  
Article 1
  
L'objecte d'esta orde és establir les condicions i els requisits tècnics mínims d'instal·lació i funcionament per a l'autorització administrativa de les consultes o clíniques dentals, tant públiques com privades, situades a la Comunitat Valenciana.
  
Article 2
  
En esta orde es considera consulta o clínica dental l'establiment sanitari, siga quina siga la seua denominació, destinat a la realització del conjunt d'activitats professionals dirigides a la promoció de la salut bucodental i a la prevenció, diagnòstic i rehabilitació d'anomalies i malalties de les dents, de la boca, dels maxil·lars i els teixits annexos.
  
Article 3
  
1. A les autoritzacions de les consultes o clíniques dentals els serà aplicable el règim jurídic previst en el Decret 27/1987, de 30 de març, sobre l'autorització i el registre dels centres, servicis i establiments sanitaris i altres normes vigents.
  
2. Per a l'obtenció de l'autorització de funcionament dels centres esmentats, hauran de tindre els requisits físics, d'equipament i de funcionament exigits en l'annex d'esta orde.
  
Article 4
  
Els titulars dels centres seran els responsables del compliment dels requisits i les condicions continguts en la present orde, i estaran obligats a observar les disposicions que regisquen sobre la prevenció de riscs laborals (Llei 31/1995, de 8 de novembre).
  
Article 5
  
Les consultes o clíniques dentals comptaran amb les àrees diferenciades següents: una àrea destinada a recepció i sala d'espera dels pacients, una àrea destinada exclusivament a l'activitat terapèutica pròpia i una àrea de servicis i instal·lacions. Estes àrees hauran de disposar de la separació i la independència suficients entre si i hauran de tindre les característiques establides en l'annex.
  
Article 6
  
Les consultes o clíniques dentals estaran necessàriament organitzades, gestionades i ateses directament i personalment per un o més responsables sanitaris que hauran de tindre la titulació corresponent com a odontòlegs i estomatòlegs, col·legiats en el Col·legi Oficial d'Odontòlegs i Estomatòlegs.
  
El responsable sanitari que signe conjuntament la sol·licitud haurà de ser un metge estomatòleg o un odontòleg que tinga el títol oficial corresponent.
  
El personal que els servisca d'auxiliar en el treball clínic haurà de tindre la titulació adequada a les funcions que se li encomanen.
  
Article 7
  
Les infraccions al que preveu la present orde se sancionaran segons el que establixen la Llei 14/1986, General de Sanitat, el Decret 27/1987, de 30 de març, i el que disposa el Decret 44/1992.
  
L'incompliment de les obligacions establides en esta orde tindrà la consideració d'infraccions i serà sancionat d'acord amb el que disposen la Llei 14/1986, General de Sanitat, i el Decret 44/1992.
  
DISPOSICIÓ TRANSITÒRIA
  
Les consultes o clíniques dentals, en l'àmbit d'aplicació d'esta orde, que en el moment de la seua entrada en vigor no estiguen en possessió de l'autorització administrativa de funcionament, hauran d'adequar-se al que establix esta orde i sol·licitar l'autorització de funcionament corresponent en un termini no superior a sis mesos comptadors des del sendemà de la seua publicació en el Diari Oficial de la Generalitat Valenciana.
  
Els centres que estiguen autoritzats amb data anterior a la publicació de la present orde tindran un termini d'un any per a adequar-se a esta normativa.
  
DISPOSICIÓ FINAL
  
Es faculta la directora general de l'Agència per a la Qualitat, l'Avaluació i la Modernització dels Servicis Assistencials per a l'execució del que disposa la present orde i el seu desenvolupament normatiu posterior, especialment en la modificació de l'annex.
  
València, 6 de maig de 2002
  
El conseller de Sanitat,
  
SERAFÍN CASTELLANO GÓMEZ
  
ANNEX
  
Condicions i requisits mínims d'instal·lació i funcionament de les consultes i clíniques dentals.
  
Requisits físics
  
Àrea de recepció i/o sala d'espera: l'espai físic destinat a esta àrea de recepció i espera haurà de ser suficient per a contindre el mobiliari necessari per a fer les funcions a què està destinat.
  
Haurà de figurar en un lloc destacat de l'àrea de recepció un rètol en què conste el número de registre sanitari, el nom i els cognoms dels responsables sanitaris i de la resta dels professionals sanitaris que hi treballen.
  
Àrea clínica: l'àrea constarà d'una o més sales de consulta i tractament, dedicades exclusivament a l'activitat d'odontoestomatologia.
  
Àrea de servicis i instal·lacions: comprén els locals destinats a servicis i instal·lacions d'equips.
  
Lavabo integrat en el centre amb llavamans i inodor. Els centres que compartixen els locals amb espais destinats a habitatge hauran de comptar amb lavabo d'ús exclusiu per a la consulta.
  
El lloc on se situen les instal·lacions d'equips haurà de situar-se preferentment de manera independent, i haurà d'estar aïllat acústicament.
  
Equipament de consultes i clíniques dentals
  
Butaca odontològica reclinable dotada de llum d'intensitat suficient per a les pràctiques odontològiques.
  
Sistema d'aspiració quirúrgic i escopidora amb aigua sanitària.
  
Equip dental amb mòduls per a turbina, micromotor i xeringa amb funcionament d'aigua, aire i esprai.
  
Llavamans de porcellana o acer inoxidable, dotat d'aigua sanitària.
  
Depòsit clínic i altres recipients per a la classificació i el tractament dels residus clínics.
  
Instrumental de mà, en quantitat suficient per a poder atendre les mesures d'esterilització entre un pacient i un altre.
  
Netejador ultrasònic d'instrumental o un sistema equivalent que complete la neteja manual de l'instrumental amb un detergent apropiat.
  
Mobiliari per a l'emmagatzematge de l'instrumental en les condicions adequades.
  
Negatoscopi.
  
Equipament general
  
Elements d'higiene personal: bates o uniformes, tovalles de paper d'un sol ús, substàncies antimicrobianes, detergent líquid.
  
Equipament i medicació necessaris per a atendre qualsevol urgència cardiorespiratòria o complicació que es puga presentar.
  
Elements d'esterilització i desinfecció
  
Es disposarà de protocols escrits i actualitzats del procés d'esterilització.
  
Autoclau o un sistema d'esterilització anàleg.
  
Bany per a la desinfecció de l'instrumental que no puga esterilitzar-se.
  
Manteniment adequat de l'esterilització de l'instrumental.
  
Desinfecció de l'equip i les superfícies mitjançant solucions adequades.
  
Requisits de funcionament
  
L'eliminació dels residus sanitaris s'haurà de fer d'acord amb la normativa específica de la Comunitat Valenciana, segons el Decret 240/1994, de 22 de novembre.
  
La clínica o consulta dental tindrà un registre de pacients amb història clínica detallada segons el Decret 56/1988, de 25 d'abril, de la Generalitat Valenciana.
  
Només es podran utilitzar productes sanitaris i accessoris que complisquen les regulacions del Reial Decret 414/1996, d'1 de març, i la resta de la normativa vigent.


Còpia Permalink ELI